M. Číž, podpredseda NR SR: (2008-07-01):
Otváram rozpravu. Pýtam sa, či sa niekto hlási do rozpravy ústne vzhľadom na to, že som nedostal písomnú prihlášku. Nie. Ďakujem pekne. Uzatváram možnosť prihlásiť sa do rozpravy ústne. Uzatváram rozpravu. A zároveň prerušujem rokovanie o tomto bode programu. Ďakujem pani ministerke a pánovi spravodajcovi. Prerušujem rokovanie, vážené kolegyne, kolegovia, želám príjemný večer a ráno o 9.00 hodine sa stretneme. (Hlasy z pléna.) Je s tým všeobecný súhlas? Pán guvernér, máte slovo k správe o menovom vývoji v Slovenskej republike za rok 2007 . Pokiaľ naozaj nie je nikto pripravený diskutovať v rozprave, tak je možné, aby sme to veľmi rýchlo ešte prerokovali. Myslel som pôvodne, že pre opozíciu tá správa bude veľmi zaujímavá vzhľadom na to, že má mimoriadny záujem o menové otázky, ale dobre, prerokujeme to. Pán guvernér, máte slovo. I. Šramko, guvernér Národnej banky Slovenska: Ďakujem veľmi pekne, pán podpredseda, aj vám, páni poslanci, za to, že ste mi umožnili, aby som predniesol správu, naozaj si to vážim. Budem sa snažiť byť stručný. Národná banka Slovenska predkladá podľa § 3 ods. 1 zákona o NBS správu o menovom vývoji v Slovenskej republike za rok 2007. Makroekonomický vývoj v roku 2007 bol ovplyvnený priaznivým vývojom reálnej ekonomiky predovšetkým v dôsledku pokračujúceho ekonomického rastu a znižujúcej sa miery nezamestnanosti a rastúcej zamestnanosti. Ekonomický a menový vývoj v roku 2007 bol charakteristický dynamickým vývojom, keď rast HDP dosiahol v stálych cenách 10,4 %. Stimulom pre zrýchlenie rastu bol tak domáci, ako aj zahraničný dopyt. Rozšírenie výrobných kapacít a produkčných aktivít, predovšetkým v automobilovom a elektrotechnickom priemysle, sa premietlo do rastúcej exportnej výkonnosti ekonomiky, keď k rýchlemu hospodárskemu rastu prispieval významnou mierou čistý export. Pokračujúci silný rast HDP v roku 2007 sa čiastočne premietol aj do rastu miezd a zamestnanosti, do poklesu počtu nezamestnaných, rastu produktivity práce a zlepšenia finančného hospodárenia korporácií. V roku 2007 sa znížil deficit bežného účtu platobnej bilancie, predovšetkým vplyvom medziročného zlepšenia vývoja obchodnej bilancie. V prvej polovici roku 2007 bol cenový vývoj stabilizovaný a inflácia zostávala na relatívne nízkych úrovniach. V druhom polroku sa vývoj zmenil a výrazný rast cien potravín a ropy prispel k prekročeniu inflačného cieľa NBS stanoveného na rok 2007 pod úroveň 2 %.  Tieto faktory však tvoria stanovené výnimky zo splnenia inflačného cieľa a predstavovali výlučne nákladové faktory inflácie. Ku koncu roku 2007 dosiahla inflácia meraná harmonizovaným indexom spotrebiteľských cien 2,5 % a v porovnaní s rokom 2006 to predstavovalo spomalenie rastu o 1,2 percentuálneho bodu. Od augusta 2007 sa inflácia nachádza pod maastrichtským kritériom. Výkon menovej politiky NBS bol v prostredí dynamického ekonomického rastu zameraný na udržanie cenovej stability a plnenie inflačného cieľa. Zmierňovanie inflačných rizík v prvom polroku 2007 umožnilo NBS pristúpiť k uvoľňovaniu menovej politiky a postupne znížiť svoje kľúčové úrokové sadzby v priebehu roka v dvoch krokoch, v marci a v apríli zhodne o 0,25 percentuálneho bodu, spolu o 0,50 percentuálneho bodu. NBS pristúpila tiež k zníženiu jednodňovej sterilizačnej sadzby o 0,75 percentuálneho bodu v marci a o 0,25 percentuálneho bodu v apríli. Zohľadňujúc posilnenie rovnovážneho výmenného kurzu založené na pozitívnom vývoji  makroekonomických fundamentov bola centrálna parita koruny voči euru s účinnosťou od 19. marca revalvovaná o 8,5 %. Ďakujem za pozornosť.